Børn indlagt i isolation på børneafdelingerne med RS-virus får hjælpepakker til at holde humøret oppe.

Den smitsomme luftvejsinfektion RS-virus, som plejer at være mest udbredt i vintermånederne, har siden starten af sommeren udviklet sig til en epidemi. Det giver travlhed på børnafdelingerne også her i Nordjylland. Og dagene kan være lange for de indlagte børn med RS-virus og deres forældre, som lever isoleret på hospitalsstuerne. Legeheltene og Kreaheltene forsøger nu at komme til undsætning med hjælpepakker, som skal underholde og glæde børn og forældre, mens de er indlagt. Hjælpepakkerne indeholder børnebogen ”Charlie”, lidt godt til ganen samt en personlig hilsen fra Legeheltene og Kreaheltene. Pakkerne skal med andre ord indbyde til samvær, kreativitet og fantasi. - Legeheltene og Kreaheltene er sat i verden for at gøre tiden på hospitalet lidt sjovere og mere aktiv for de børn, der er indlagt. Derfor vil vi også gerne gøre vores for at bringe lidt glæde og smil ind til de børn og forældre, som i øjeblikket er isoleret og går igennem en svær tid. Det kan hjælpepakkerne forhåbentligt lægge op til ved at indbyde til små øjeblikke med oplæsning og hygge, siger Henriette Madsen, der er generalsekretær for Børneulykkesfonden, som står bag Legeheltene og Kreaheltene. Legheltene og Kreaheltene holder til på flere af landets sygehuse, hvor de skaber et frirum for de indlagte børn med plads til kreativitet og leg. Idéen til hjælpepakkerne opstod, fordi det ikke er muligt for Legeheltene og Kreaheltene at besøge de mange isolerede RS-virusramte børn.